EUROPA-KOMMISSIONEN Bruxelles, den 16.11.2022 COM(2022) 645 final 2022/0381(NLE) Forslag til RÅDETS FORORDNING om ændring af forordning (EU) 2021/2283 om åbning og forvaltning af autonome EU-toldkontingenter for visse landbrugs- og industriprodukter



BEGRUNDELSE 1.BAGGRUND FOR FORSLAGET •Forslagets begrundelse og formål Autonome EU-toldkontingenter er nødvendige for produkter, for hvilke produktionen i EU ikke i tilstrækkelig grad opfylder EU-industriens behov i en given kontingentperiode. Der bør åbnes EU-toldkontingenter til nulsats eller nedsat sats for passende mængder, uden at ligevægten på markedet for disse produkter forstyrres. Den 20. december 2021 vedtog Rådet for den Europæiske Union forordning (EU) 2021/2283 om åbning og forvaltning af autonome EU-toldkontingenter for visse landbrugs- og industriprodukter for at sikre, at efterspørgslen i Unionen efter de pågældende produkter kan efterkommes på de bedst mulige betingelser. Forordningen ajourføres hvert halve år med det formål at imødekomme EU-industriens behov. Kommissionen har med bistand fra Gruppen for Økonomiske Tarifspørgsmål gennemgået alle ansøgninger fra medlemsstaterne om autonome toldkontingenter. Kommissionen skønner på grundlag af denne gennemgang, at det vil være berettiget at åbne autonome toldsatser for visse nye produkter, der p.t. ikke er opført i bilaget til Rådets forordning (EU) 2021/2283. Hvad angår visse andre produkter skal ordlyden af varebeskrivelsen ændres, der skal tildeles nye Taric-koder, eller det er blevet nødvendigt at øge den oprindelige kontingentmængde. Produkter, for hvilke toldkontingenter ikke længere er i EU's økonomiske interesse, bør trækkes tilbage. Af hensyn til klarheden anbefales det at offentliggøre en konsolideret version af bilaget til Rådets forordning (EU) 2021/2283, som vil erstatte det tidligere bilag. •Sammenhæng med de gældende regler på samme område Dette forslag berører ikke lande, der har indgået en præferencehandelsaftale med Unionen, kandidatlande eller potentielle kandidater til præferenceaftaler med Unionen (f.eks. den generelle præferenceordning, handelsordningen for staterne i Afrika, Caribien og Stillehavet, og frihandelsaftaler). •Sammenhæng med Unionens politik på andre områder Forslaget er i overensstemmelse med EU's politikker inden for landbrug, handel, erhverv, udvikling, miljø og eksterne forbindelser. De handelsliberaliserende foranstaltninger, der er indeholdt i dette forslag, har til formål at sikre, at den midlertidige suspension af Unionens fælles toldtarif gennemføres inden for rammerne af principperne og målene for Unionens optræden udadtil, jf. artikel 21 i TEU, og at der er sammenhæng mellem de forskellige områder inden for Unionens optræden udadtil og mellem dens optræden udadtil og politik på andre områder. En række produkter med oprindelse i Rusland og Belarus bør derfor udelukkes fra toldnedsættelsen i overensstemmelse med de restriktive foranstaltninger, som Unionen har truffet over for disse lande efter Ruslands aggression mod Ukraine. For at sikre passende forsyninger og undgå alvorlige forstyrrelser på visse EU-markeder er det imidlertid nødvendigt at opretholde toldkontingenterne for visse produkter med oprindelse i Rusland. 2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET •Retsgrundlag Retsgrundlaget for dette forslag er artikel 31 i traktaten om Den Europæiske Unions funktionsmåde (TEUF). •Nærhedsprincippet (for områder, der ikke er omfattet af enekompetence)

EU har enekompetence på det område, som forslaget vedrører. Nærhedsprincippet finder derfor ikke anvendelse. •Proportionalitetsprincippet Forslaget er i overensstemmelse med proportionalitetsprincippet. De påtænkte foranstaltninger er i overensstemmelse med principperne om forenkling af procedurerne for erhvervsdrivende, der beskæftiger sig med udenrigshandel, som anført i Kommissionens meddelelse vedrørende autonome toldsuspensioner og toldkontingenter. Denne forordning går ikke videre, end hvad der er nødvendigt for at nå de tilstræbte mål, i overensstemmelse med artikel 5, stk. 4, i traktaten om Den Europæiske Union (TEU). •Valg af retsakt "Rådet fastsætter på forslag af Kommissionen toldsatserne i den fælles toldtarif", jf. artikel 31 i TEUF. Derfor er en rådsforordning det rette instrument. 3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER •Efterfølgende evalueringer/kvalitetskontrol af gældende lovgivning Ordningen for autonome toldkontingenter var en del af en evalueringsundersøgelse om autonome toldsuspensioner, der blev gennemført i 2013. Dette skyldes, at de to foranstaltninger ligner hinanden, bortset fra at autonome toldkontingenter begrænser importmængden, mens autonome toldsuspensioner tillader hel eller delvis fritagelse for de normale toldsatser, der gælder for visse varer, der importeres til EU i en ubegrænset mængde. I evalueringen blev det konkluderet, at den vigtigste begrundelse for ordningen stadig er gyldig. Omkostningsbesparelserne kan være betydelige for EU-virksomheder, der importerer varer under ordningen. Disse besparelser kan, afhængigt af hvilket produkt, hvilken virksomhed og hvilken sektor der er tale om, medføre flere fordele såsom en bedre konkurrenceevne, mere effektive produktionsmetoder samt skabelse eller bevarelse af arbejdspladser i EU. Nærmere oplysninger om besparelserne som følge af denne forordning findes i punkt 4 og den vedlagte finansieringsoversigt. •Høringer af interesserede parter Gruppen for Økonomiske Tarifspørgsmål, som består af delegationer fra alle medlemsstaterne samt Tyrkiet, bistod Kommissionen med at udarbejde dette forslag. Hver enkelt anmodning (ny eller om ændring) blev nøje vurderet af Gruppen for Økonomiske Tarifspørgsmål. Den undersøgte navnlig hvert enkelt tilfælde for at forhindre eventuel skade for producenterne i Unionen og samtidig styrke og konsolidere konkurrenceevnen for produktionen i EU. Vurderingen er foretaget gennem drøftelser internt i Gruppen for Økonomiske Tarifspørgsmål, og medlemsstaterne har konsulteret de berørte brancher, sammenslutninger, handelskamre og andre interesserede parter. Alle anførte toldkontingenter afspejler, hvad der blev aftalt under drøftelserne i Gruppen for Økonomiske Tarifspørgsmål. Der blev ikke konstateret potentielt alvorlige risici, som kan gøre uoprettelig skade. •Konsekvensanalyse Den foreslåede ændring er af rent teknisk karakter og vedrører kun anvendelsesområdet for de toldkontingenter, der er anført i bilaget til Rådets forordning (EU) 2021/2283. Der er ikke foretaget nogen konsekvensanalyse, fordi de foreslåede ændringer i listen over produkter, der ville drage fordel af den fælles toldtarifs autonome toldkontingenter, ikke forventes at have nogen væsentlige virkninger. •Grundlæggende rettigheder Forslaget har ingen konsekvenser for de grundlæggende rettigheder. 4.VIRKNINGER FOR BUDGETTET Forslaget har ingen finansielle virkninger for udgifterne, men har finansielle virkninger for indtægterne. Bilaget indeholder otte nye produkter. Ikkeopkrævet told svarende til de respektive kontingenter er beregnet på basis af den forventede import for 2021 i den anmodende medlemsstat. Som følge af sletning af 15 kontingenter og genindførelsen af told vurderes virkningerne på opkrævningen af told imidlertid til et overskud på 14 mio. EUR pr. år. Den samlede positve virkning for de traditionelle egne indtægter på EU-budgettet vurderes til 10,5 mio. EUR pr. år (75 % af det samlede beløb). I finansieringsoversigten gøres der nærmere rede for de budgetmæssige virkninger af forslaget. 5.ANDRE FORHOLD

•Planer for gennemførelsen og foranstaltninger til overvågning, evaluering og rapportering De foreslåede foranstaltninger forvaltes inden for rammerne af Den Europæiske Unions integrerede toldtarif ("Taric") (de er integreret i TARIC og forvaltes gennem QUOTA-databasen) og anvendes af medlemsstaternes toldmyndigheder. 2022/0381 (NLE) Forslag til RÅDETS FORORDNING om ændring af forordning (EU) 2021/2283 om åbning og forvaltning af autonome EU-toldkontingenter for visse landbrugs- og industriprodukter RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 31, og under henvisning til forslag fra Europa-Kommissionen, ud fra følgende betragtninger: (1)For at sikre tilstrækkelige og uafbrudte forsyninger af visse landbrugs- og industriprodukter, der ikke produceres i tilstrækkelige mængder i Unionen, og herved undgå at forstyrre markederne for disse produkter blev der med Rådets forordning (EU) 2021/2283 åbnet for autonome toldkontingenter. Inden for disse toldkontingenter kan produkter importeres til Unionen til nulsats eller nedsat sats. (2)Da det er i Unionens interesse at sikre tilstrækkelige forsyninger af visse industriprodukter, og i betragtning af at identiske eller ækvivalente produkter eller erstatningsprodukter ikke fremstilles i tilstrækkelige mængder i Unionen, er det nødvendigt at åbne nye toldkontingenter med løbenumrene 09.2921, 09.2922, 09.2923, 09.2924, 09.2925, 09.2926, 09.2927 og 09.2931 til nulsats for passende mængder af disse produkter. (3)Eftersom anvendelsesområdet for toldkontingenterne med løbenumrene 09.2723 og 09.2763 er utilstrækkeligt til at opfylde behovene hos de økonomiske operatører i Unionen, bør beskrivelsen af de produkter, som er omfattet af disse kontingenter, ændres, og den gældende Taric-kode for disse produkter bør derfor også ændres. (4)Da det er i Unionens interesse at sikre tilstrækkelige forsyninger af visse industriprodukter, bør mængderne for toldkontingenterne med løbenumrene 09.2563, 09.2682, 09.2828 og 09.2854 forhøjes. (5)Da Unionens produktionskapacitet med hensyn til visse industriprodukter er blevet øget, bør mængderne for toldkontingenterne med løbenumrene 09.2575 og 09.2913 nedsættes. (6)For så vidt angår toldkontingenterne med løbenumrene 09.2583, 09.2819, 09.2839 og 09.2855 bør kontingentperioden forlænges, og kontingentmængden bør tilpasses årligt, eftersom toldkontingenterne blev åbnet for en periode på blot seks måneder, og det fortsat er i Unionens interesse at opretholde dem. (7)Da det ikke længere er i Unionens interesse at opretholde toldkontingenterne med løbenumrene 09.2003, 09.2576, 09.2577, 09.2592, 09.2650, 09.2673, 09.2688, 09.2694, 09.2708, 09.2710, 09.2734, 09.2799, 09.2829, 09.2866 og 09.2880, bør de lukkes. (8)Samtidig er forbindelserne mellem Unionen og Rusland blevet forværret i de seneste år, navnlig på grund af Ruslands tilsidesættelse af folkeretten og dets uprovokerede og uberettigede invasion af Ukraine. Den 6. oktober 2022 vedtog Rådet en ottende pakke af sanktioner over for Rusland på grund af landets fortsatte angrebskrig mod Ukraine og de rapporterede grusomheder begået af russiske væbnede styrker i Ukraine. (9)Selv om Rusland er medlem af Verdenshandelsorganisationen, er Unionen i medfør af de undtagelser, der gælder i henhold til overenskomsten om oprettelse af Verdenshandelsorganisationen, særlig artikel XXI i GATT 1994, fritaget for forpligtelsen til at indrømme varer importeret fra Rusland de fordele, der indrømmes samme varer importeret fra andre lande (mestbegunstigelsesbehandling). (10)I lyset af de forværrede forbindelser mellem Unionen og Rusland og for at sikre sammenhæng med Unionens aktioner og principper på området for Unionens optræden udadtil vil det derfor ikke være hensigtsmæssigt at tillade varer med oprindelse i Rusland toldfritagelse og mestbegunstigelsesbehandling for så vidt angår de produkter, der er omfattet af denne forordning. Det er derfor nødvendigt at fjerne de respektive toldkontingenter for disse produkter.

(11)Situationen mellem Unionen og Belarus er også blevet forværret i de seneste år på grund af regimets tilsidesættelse af folkeretten, de grundlæggende rettigheder og menneskerettighederne. Belarus har desuden ydet omfattende støtte til den russiske militære aggression mod Ukraine lige fra begyndelsen. (12)Siden oktober 2020 har Unionen gradvist indført restriktive foranstaltninger over for Belarus på grund af fortsatte krænkelser af menneskerettighederne, instrumentalisering af migranter og landets involvering i Ruslands militære aggression mod Ukraine. Da Belarus ikke er medlem af Verdenshandelsorganisationen, er Unionen ikke forpligtet til i medfør af overenskomsten om oprettelse af Verdenshandelsorganisationen at indrømme produkter fra Belarus mestbegunstigelsesbehandling. Desuden tillader handelsaftaler visse foranstaltninger, der er berettigede på grundlag af gældende undtagelsesklausuler, navnlig sikkerhedsundtagelser. (13)I lyset af de forværrede forbindelser mellem Unionen og Belarus og for at sikre sammenhæng med Unionens aktioner og principper på området for Unionens optræden udadtil vil det derfor ikke være hensigtsmæssigt at tillade varer med oprindelse i Belarus toldfritagelse og mestbegunstigelsesbehandling for så vidt angår de produkter, der er omfattet af denne forordning. (14)For at sikre passende forsyninger og undgå alvorlige forstyrrelser på visse EU-markeder er det imidlertid nødvendigt at opretholde toldkontingenterne med løbenummer 09.2600, 09.2742, 09.2698 og 09.2835 for visse produkter med oprindelse i Rusland henhørende under de respektive Taric-koder 2712 90 39 10, 2926 10 00 10, 3204 17 00 30 og 7604 29 10 30. Disse varer udgjorde mere end 50 % af den samlede værdi af importen til Unionen i årene 2019-2021 med ingen eller begrænsede alternative leverandører fra andre tredjelande. Værdien af denne import tyder på, at Unionens erhvervsliv i meget vid udstrækning er afhængig af denne import, og at fjernelsen af toldkontingenterne vil medføre uforholdsmæssigt store byrder for de erhvervsdrivende. (15)I lyset af ovenstående er det hensigtsmæssigt og tilladt at fjerne suspensionen af FTT-tolden på visse produkter med oprindelse i Rusland og Belarus, ifølge de almindelige bestemmelser vedrørende toldsatserne i bilag I til Rådets forordning (EØF) nr. 2658/87, særlig første del, afsnit I, del B, punkt 1. (16)Da indrømmelsen af de autonome toldkontingenter er en undtagelse fra anvendelsen af toldsatserne i den fælles toldtarif, udgør genindførelsen af toldsatserne i den fælles toldtarif på import med oprindelse i Belarus og Rusland en tilbagevenden til den normale situation (jf. punkt 2.1.2 og 2.2.1 i Kommissionens meddelelse om autonome toldsuspensioner og toldkontingenter). Den begrænsede fjernelse af toldkontingenter for visse produkter med oprindelse i Rusland og Belarus er således ikke en restriktiv eller prohibitiv foranstaltning, hvorimod dens formål er at forhindre disse lande i indirekte at drage fordel af en ensidig EU-foranstaltning og at sikre den overordnede sammenhæng i Unionens aktioner. (17)Forordning (EU) 2021/2283 bør derfor ændres. (18)For at undgå enhver afbrydelse af anvendelsen af ordningen for toldkontingenter og for at overholde de retningslinjer, der er fastsat i Kommissionens meddelelse vedrørende autonome toldsuspensioner og toldkontingenter, bør de ændringer, der er fastsat i nærværende forordning vedrørende toldkontingenterne for de omhandlede produkter, finde anvendelse fra den 1. januar 2023. Denne forordning bør derfor træde i kraft hurtigst muligt — VEDTAGET DENNE FORORDNING: Artikel 1 I bilag I til forordning (EU) 2021/2283 foretages følgende ændringer: (1)I artikel 1 tilføjes følgende stykke: "4. Den i stk. 2 omhandlede suspension finder ikke anvendelse på varer med oprindelse i Belarus og Rusland, med undtagelse af toldkontingenterne med løbenumrene 09.2600, 09.2742, 09.2698 og 09.2835." (2)Bilaget erstattes af teksten i bilaget til nærværende forordning. Artikel 2 Denne forordning træder i kraft dagen efter offentliggørelsen i Den Europæiske Unions Tidende. Den anvendes fra den 1. januar 2023. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den […].